作者：高登
词牌/韵律：多丽

paragraphs: 人间世，偶然攘臂来游。
何须恁、乾坤角抵，又成冷笑俳优。
且宽心、待他天命，谩鼓舌、夸吾人谋。
李广不侯，刘蕡未第，千年公论合谁羞。
往矣瓦飘无意，甑堕懒回头。
真堪笑，直钩论议，圆枘机筹。
幸斯道、元无得丧，壮心岂有沈浮。
好温存、困中节概，莫冷落、穷里风流。
酒滴珍珠，饭钞云子，醉饱卧信缘休。
归去也，幅巾谈笑，卒岁且优游。
循环事，亡羊须在，失马何忧。